Kemény szavak - az ezer színű világ
Amint arra a nemzetközi nőnap alkalmából írott posztban is utaltunk, a Vatikán, Irán és Oroszország kifogásolta a nők helyzetével foglalkozó ENSZ-bizottság New Yorkban zajló éves konferenciájának állásfoglalás-tervezetét, és ezzel – a diplomaták megítélése szerint – gátolták a világszervezetnek a nők és gyermekek elleni erőszak megfékezése érdekében tett erőfeszítéseit. A rendezvényen részt vett Ulrike Lunacek, osztrák EP képviselő, aki az EP LMBT csoportjának honlapján éles szavakkal kritizálta azokat a konzervatív államokat, akik „felvizezték” az ENSZ bizottság záródokumentumának szövegét.
„A szentségtörő szövetség a Vatikán, Irán és a többi nőellenes kormányok között kristály tisztán láthatóvá vált.” – mondta az EP képviselő. „Több százmillió nő és kislány válik erőszak áldozatává a világban, kezdve a hülye, szexista viccektől, a fizikai atrocitásokon keresztül, a csoportos nemi erőszakig és a gyilkosságig bezárólag.
Az Európai Unióban minden negyedik nő életében legalább egyszer erőszak áldozatává válik. A Bizottságnak határozottan fel kell lépnie az erőszak ellen.”
Az LMBT csoport közleménye kitér arra is, hogy a Leszbikus és transzszexuális nők helyzete sokszor még rosszabb, s példaként említi Törökországot, ahol a közelmúltban indokolatlan és elfogadhatatlan rendőri zaklatásnak tettek ki transzszexuális személyeket. Michael Cashman EP képviselő, az EP LMBT csoportjának társelnöke szintén igen keményen fogalmazott ezzel kapcsolatban: „Túl sok emberi életet követeltek már eddig is az erőszakcselekmények a transzszexuális közösségen belül, és ennek most véget kell vetni. Nem jövőre, nem holnap – most.”
https://kaleidoscope.blog.hu/api/trackback/id/tr755125545